《泛秋浦辞》
宋代·陈炳

九华北兮濑东，石畏硊兮屈盘。
谁此游兮万顷，初禹凿兮何年。
窈其深兮莫测，微波涌兮沦涟。
民连甍兮渚居，矗百雉兮造天外。
涵青青兮几城，混金碧兮中边。
羌予行兮酷暑，修途邈兮回邅。
埃迷目矣眵昏，仆马瘦兮踬颠。
若有人兮扁舟，破菱荷以径前。
接予袂兮俱往，欲驾我兮登仙。
与汝钓兮空明，鱼杂龙兮藻荇青。
与汝浴兮靓深，悲风度兮秋涛生。
与汝游兮嵌岩，骇鸥凫兮争翾。
与汝望兮茫冥，若有无兮飞烟。
水一去兮入海，问此程兮数千。
指蓬莱兮一发，有安期兮偓佺。
紫贝阙兮珠宫，笑纷卑兮尘寰。
沆瀣饮兮芝餐，盍轻举兮蜕蝉。
嗟吾生兮穷屯，履平地兮奔湍。
心炯炯兮犹在，愿脱屣兮人间。
青枫老兮欲丹，露溥溥兮山寒。
吾何归兮日暮，寄此怀兮江之南。

作者简介：宋虔州赣县人，字晦之。结庐崆峒山，躬耕求志，勤于著述。包拯曾师事之。有《文权》、《白云编》。